KOMMISSIONENS BESLUTNING af 9. marts 1999 om EF-tilskud til udryddelse af bluetongue i Grækenland (meddelt under nummer K(1999) 507) (EØS-relevant tekst) (Kun den græske udgave er autentisk) (1999/221/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 3, og

ud fra følgende betragtninger:

(1) Der blev registreret udbrud af bluetongue på flere øer i Dodekaneserne i november og december 1998;

(2) øen Samos er siden blevet ramt af sygdommen;

(3) bestemmelserne om fuldstændig nedslagning af smitteramte besætninger er ikke tilpasset det særlige tilfælde bluetongue på grund af den måde, sygdommen overføres på;

(4) i første omgang er det nødvendigt at træffe nødforanstaltninger;

(5) de græske myndigheder har fremsendt en opgørelse over, hvordan foranstaltningerne blev gennemført indtil den 8. januar 1999, og Fællesskabet bør yde finansielt tilskud til foranstaltningerne;

(6) de gennemførte foranstaltninger vil blive vurderet i lyset af resultaterne af sero-overvågningsprogrammet;

(7) betingelserne for at yde tilskud fra EF er opfyldt;

(8) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Ved anvendelse af denne beslutning forstås ved dyr, der er smittet, dyr, der har kliniske symptomer på sygdommen, og ved dyr, der er inficeret eller mistænkt for at være smittet eller inficeret, dyr, der har reageret positivt på en serologisk prøve.

Til udryddelse af bluetongue, som er udbrudt i Grækenland, fastsættes EF's finansielle tilskud til foranstaltninger, der blev iværksat indtil den 8. januar 1999, til:

- 50 % af Grækenlands udgifter til udbetaling af erstatning til ejerne for nedslagning og -destruktion af smittede eller inficerede dyr eller dyr, der mistænkes for at være smittet eller inficeret

- 50 % af Grækenlands udgifter til desinfektion af smitteramte bedrifter og bedrifter, der risikerer at blive inficeret som følge af deres beliggenhed

- 50 % af Grækenlands udgifter til det sero-overvågningsprogram, der er nævnt i artikel 2, stk. 1

dog højst 0,3 mio. EUR.

Artikel 2

1. Grækenland iværksætter et sero-overvågningsprogram til påvisning af sygdommen, jf. bilaget til denne beslutning.

2. Grækenland meddeler inden den 1. april 1999 Kommissionen og de øvrige medlemsstater resultaterne af programmet, som er nævnt i stk. 1.

Artikel 3

1. Grækenland forbyder, at dyr, sæd, æg og embryoner af de modtagelige arter forlader præfekturet Dodekaneserne og præfekturet Samos.

2. Flytninger af dyr af de modtagelige arter inden for præfekturet Dodekaneserne og præfekturet Samos må kun finde sted efter tilladelse fra de græske veterinærmyndigheder.

Artikel 4

Grækenland iværksætter et almindeligt program for desinfektion især af transportmidler.

Artikel 5

Artikel l, 2, 3 og 4 gælder kun for præfekturet Dodekaneserne og præfekturet Samos.

Artikel 6

1. EF-tilskuddet tildeles mod forelæggelse af dokumentation.

2. Den dokumentation, der er nævnt i stk. 1, skal omfatte:

a) en epidemiologisk rapport om hver bedrift, hvor der er foretaget slagtninger

b) en finansieringsrapport med en oversigt over støttemodtagerne og deres adresse, antal nedslagne dyr pr. art og kategori, slagtedato, udbetalt beløb (eksklusive moms) og udbetalingsdato

c) en rapport, der garanterer, at foranstaltningerne i artikel 2, 3 og 4 er iværksat.

Artikel 7

Betalingsansøgningen, der ledsages af den dokumentation, som er nævnt i artikel 6, forelægges for Kommissionen inden den 1. november 1999.

Artikel 8

1. Kommissionen kan i samarbejde med de nationale myndigheder foretage kontrol på stedet for at sikre sig, at foranstaltningerne er blevet gennemført og udgifterne afholdt.

Kommissionen underretter medlemsstaterne om resultatet af kontrollen.

2. Artikel 8 og 9 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (3) finder tilsvarende anvendelse.

Artikel 9

Denne beslutning anvendes indtil den 1. maj 1999. Den tages op til revision inden den 1. april 1999.

Artikel 10

Denne beslutning er rettet til Den Hellenske Republik.

Udfærdiget i Bruxelles, den 9. marts 1999.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.

(3) EFT L 94 af 28. 4. 1970, s. 13.

BILAG

Sero-overvågningsprogrammet til påvisning af seropositive dyr skal omfatte:

- 100 % af dyrene af de modtagelige arter i de smitteramte landsbyer

- 100 % af kvæget og 10 % af fårene og gederne på alle andre bedrifter i præfekturet Dodekaneserne og præfekturet Samos.